तमिलनाडु के कांग्रेस नेता ने सूरत कोर्ट के जज को धमकी दी, केस दर्ज
Rahul Gandhi Defamation Case; Tamil Nadu Congress leader threatens to cut off the tongue of the judge who convicts Rahul Gandhi. तमिलनाडु के कांग्रेस नेता ने राहुल गांधी को दोषी ठहराने वाले जज की जीभ काटने की धमकी दी
‘तमिलनाडु में जब हम सत्ता में आएंगे तब राहुल गांधी के खिलाफ फैसला देने वाले जज की जीभ काट लेंगे।’ तमिलनाडु कांग्रेस के एक नेता मणिकंदन का यह बयान सोशल मीडिया पर वायरल होने के बाद शनिवार को उनके खिलाफ FIR दर्ज कर ली गई है। मणिकंदन तमिलनाडु के डिंडिगुल जिले के पार्टी अध्यक्ष हैं। उन्होंने 6 अप्रैल को पार्टी के एक विरोध-प्रदर्शन में ये धमकी दी थी।
मणिकंदन ने कहा, ‘जज किसके खिलाफ एक्शन ले रहे हैं?... जिन्होंने हमें आजादी दिलाई?... हमारे नेता राहुल गांधी और कांग्रेस पार्टी द्वारा चलाए गए आंदोलन के कारण जज आजादी से अपने फैसले सुना पा रहे हैं।’ मणिकंदन ने कहा, ‘आप सोच रहे हैं कि लोग चुप हैं, लेकिन वो ऑब्जर्व कर रहे हैं। लोग साथ आ रहे हैं। लोग जल्द ही भाजपा को उखाड़ कर देश के बाहर फेंक देंगे’।
भाजपा ने कहा- राहुल की जवाबदेही तय हो
मणिकंदन के बयान को लेकर भाजपा IT सेल के चीफ अमित मालवीय ने ट्वीट किया है। उन्होंने लिखा- 'कांग्रेस नेता की तरफ से न्यायपालिका को धमकी देने के मामले में राहुल गांधी की जवाबदेही तय की जानी चाहिए'। नरेंद्र सिंह तोमर ने कहा, राहुल गांधी को सजा हुई है तो इसके लिए उन्हें आत्मावलोकन करना चाहिए, सजा उनके कृत्य के कारण हुई है, इसमें भाजपा कहां से आती है?
राहुल की सांसदी और बंगला जाने की कहानी सिलसिलेवार पढ़िए…
23 मार्च: मानहानि केस में राहुल को सजा मिली
सूरत की कोर्ट ने 23 मार्च को राहुल को 2 साल कैद की सजा सुनाई। हालांकि 27 मिनट बाद उन्हें जमानत मिल गई। उन्होंने 2019 में कर्नाटक की सभा में मोदी सरनेम को लेकर बयान दिया था। कहा था- सभी चोरों का सरनेम मोदी क्यों होता है। इसके बाद गुजरात के भाजपा विधायक पूर्णेश मोदी ने राहुल के खिलाफ मानहानि का केस किया था।
24 मार्च: राहुल की संसद सदस्यता रद्द
कांग्रेस नेता राहुल गांधी की संसद सदस्यता 24 मार्च दोपहर करीब 2.30 बजे रद्द कर दी गई। वह केरल के वायनाड से लोकसभा सदस्य थे। लोकसभा सचिवालय ने पत्र जारी कर इस बात की जानकारी दी। लोकसभा की वेबसाइट से भी राहुल का नाम हटा दिया गया।
दरअसल, सुप्रीम कोर्ट ने 2013 के एक फैसले में कहा था कि अगर कोई भी सांसद या विधायक निचली अदालत में दोषी पाया गया तो वह संसद या विधानसभा की सदस्यता के लिए अयोग्य होगा। इसी नियम के तहत राहुल की संसद सदस्यता रद्द हुई है।
25 मार्च: राहुल ने 28 मिनट की प्रेस कॉन्फ्रेंस की
सांसदी जाने के बाद राहुल ने 25 मार्च को प्रेस कॉन्फ्रेंस की। राहुल ने कहा, 'भाजपा ध्यान भटकाने की कोशिश करती है। कभी OBC की बात करेगी, कभी विदेश में दिए बयान की बात करेगी। ये लोग मेरी सदस्यता रद्द करके मुझे रोक नहीं सकते। चाहे मुझे सदस्यता मिले, ना मिले, मैं अपना काम करूंगा। अगर ये मुझे स्थायी रूप से डिसक्वालिफाई कर दें, तो भी मैं अपना काम करूंगा। मैं संसद के अंदर रहूं या बाहर, कोई फर्क नहीं पड़ता।
26 मार्च: कांग्रेस ने देशभर में संकल्प सत्याग्रह किया
राहुल गांधी की लोकसभा सदस्यता रद्द करने के खिलाफ कांग्रेस ने 26 मार्च को देशभर में संकल्प सत्याग्रह किया। प्रियंका गांधी, मल्लिकार्जुन खड़गे, अधीर रंजन जैसे बड़े नेता सुबह-सुबह राजघाट पहुंचे। प्रियंका गांधी ने कहा कि आज तक हम चुप रहे हैं तो आप हमारे परिवार का अपमान करते गए। मैं पूछना चाहती हूं कि एक आदमी का कितना अपमान करोगे। मुझ पर केस लगा दो, लेकिन सच ये है कि इस देश का प्रधानमंत्री कायर है।
27 मार्च: राहुल को बंगला खाली करने का नोटिस मिला
लोकसभा हाउसिंग कमेटी ने 27 मार्च को बंगला खाली करने के लिए राहुल को नोटिस भेजा। कमेटी ने उन्हें 22 अप्रैल तक 12 तुगलक रोड का सरकारी आवास खाली करने को कहा। इस पर कांग्रेस अध्यक्ष मल्लिकार्जुन खड़गे ने कहा, 'अगर राहुल बंगला खाली करते हैं तो अपनी मां के पास रहने जा सकते हैं या मेरे पास आ सकते हैं। मैं एक बंगला खाली कर दूंगा।'
28 मार्च: राहुल बोले- आवास खाली कर दूंगा, घर से अच्छी यादें जुड़ीं
राहुल गांधी ने लोकसभा सचिवालय के डिप्टी सेक्रेटरी डॉ. मोहित रंजन को लिखित जवाब भेजा। राहुल ने लिखा- मैं 4 बार लोकसभा सांसद चुना गया। यह जनादेश है और मैं उन लोगों का शुक्रगुजार हूं। मेरी इस घर से कई अच्छी यादें जुड़ी हैं। मैं नोटिस में दिए गए आदेश का पालन करूंगा।
ये खबरें भी पढ़ेंः:
राहुल गांधी पर मानहानि का एक और केस: RSS ने हरिद्वार में मुकदमा किया
कांग्रेस नेता राहुल गांधी पर मानहानि का एक और केस दर्ज किया गया है। यह केस RSS कार्यकर्ता कमल भदौरिया ने हरिद्वार में किया है। दरअसल, भारत जोड़ो यात्रा के दौरान हरियाणा में राहुल ने राष्ट्रीय स्वयंसेवक संघ (RSS) पर टिप्पणी की थी। उन्होंने RSS को 21वीं सदी का कौरव बताया था। पूरी खबर यहां पढ़ें...
सोनिया के घर शिफ्ट होंगे राहुल, सामान भेजा गया; राहुल ने कहा था- इस सरकारी बंगले से अच्छी यादें जुड़ीं
राहुल गांधी सरकारी बंगला छोड़ने के बाद सोनिया गांधी के घर (10 जनपथ) शिफ्ट हो रहे हैं। उनका सामान शिफ्ट किया जा चुका है। वे जल्द ही यहां रहने लगेंगे। 23 मार्च को सूरत कोर्ट ने मानहानि केस में उन्हें 2 साल कैद की सजा सुनाई थी। हालांकि कुछ ही देर में उन्हें जमानत भी दे दी थी।​​​ पूरी खबर यहां पढ़ें: ​​​​